Tammi-maaliskuun ajaksi lomautettaneen kaikki Metsähallituksen palveluksessa työskentelevät 357 metsuria. Työsuojeluvaltuutettu ihmettelee miksi lomautukset kohdistuvat juuri metsureihin.

Metsähallitus aloittaa metsureiden yt-neuvottelut. Neuvottelujen kohteena ovat kaikki Metsähallituksen palveluksessa työskentelevät 357 metsuria. Metsurit mahdollisesti lomautetaan sydäntalven ajaksi, tammikuusta-maaliskuuhun.

Metsähallituksen metsureiden työsuojeluvaltuutettu kolarilainen Reijo Kontinen ihmettelee "miksi lomautuspaineet kohdistuvat aina metsureihin".

– Hiljattain kun tuli Metsähallituksen lakiuudistus, siinähän metsätalous yhtiöitettiin. Mutta lakiin on kirjoitettu sisälle, että pohjoisilla alueilla työllisyyttä edistetään. Näin vakuutettiin. Me metsurit vastustimme sitä lakia. Se tuntuu ihmeelliseltä, että miksi lomautukset kohdistuvat aina metsureihin. Onhan talossa muutakin henkilöstöä. Miksi juuri metsurit jotuuvat alttarille, kysyy Kontinen.

Lapissa Metsähallituksen palveluksessa työskentelee noin 150 metsuria.

Hakkuut tehdään nykyään sulan maan aikana

Metsähallituksen Metsätalous Oy:n toimitusjohtajan Jussi Kumpulan mukaan mahdolliset metsurien lomautukset toteutetaan juuri talvella, koska hakkuut tehdään pääsääntöisesti sulan maan aikana.

– Nykyään hakkuita tehdään miestyönä korkean hangen aikana vain poikkeustapauksissa, sanoo Kumpula.

Kumpula korostaa, ettei lomautuspäätöksiä ole vielä tehty.

Metsähallitus Metsätalous Oy:n kilpailukyvyn turvaaminen ja kannattavuuden parantaminen edellyttävät toiminnan tehostamista, sanoo Metsähallitus tiedotteessaan.